text: Sant Esteve Sesrovires estrena un nou espai per a l'oci juvenil
  La Sala Jove substitueix a l'antic local de l'Sputnik on s'ofereix activitats diverses
  Ja funciona la Sala Jove de Sant Esteve Sesrovires, un espai adreçat al jovent del municipi baixllobregatí i que es troba ubicat al recentment remodelat edifici de les Escoles Velles. L'acte va comptar amb la presència de l'alcalde, Enric Carbonell, i la regidora de Joventut, Elisenda Barberà. El nou espai funcionarà com un punt d'informació i dinamització juvenil gestionat per l'Àrea de Joventut de l'Ajuntament de Sant Esteve Sesrovires.
  L'espai està pensat com un punt de trobada on els joves tenen al seu abast opcions de lleure i de cultura. La Sala Jove neix com un espai d'informació i dinamització juvenil i substitueix en aquestes funcions l'antic local de l'Sputnik.
  La col·laboració de dues empreses instal·lades al municipi ha permès dotar la Sala Jove de futbolí, dards, smartTV, pantalla de projecció, Play Station i els jocs FIFA i Jazz Dance, així com taula de tennis taula equipada amb raquetes i pilotes. A més, l'espai compta amb sofàs i altres tipus de mobiliari per gaudir d'un entorn còmode i agradable. L'edifici disposa d'un pati exterior que permetrà oferir activitats complementàries a l'aire lliure, com torneigs de ping pong, cinema a la fresca o concerts de petit format. L'horari de funcionament de la Sala Jove és de 17 a 20 hores, de dilluns a dijous.